als_Latn dik_Latn sag_Latn
Në intervista të ndryshme, këngëtarja nuk fliste pothuajse fare për këtë pjesë të jetës së saj dhe të krijohej ideja sikur ajo po bënte një shkollë të lartë thjesht sa për të patur një diplomë në xhep. Por pak javë më parë erdhi surpriza. Momentin e mbrojtjes së diplomës, ajo vendosi që të mos e kalojë ashtu si një provim i rëndomtë skolastik, por të bëjë diçka që të bjerë në sy, që të lërë gjurmë te spektatori, jo vetëm te profesorët. Dhe së bashku me miken dhe kolegen e saj, Jonida Vokshi, vendosën që të vënë në skenë monodramën “Hotline” të dramaturgut Angelo Longoni. Si aktore zgjodhën Valbona Imamin, duke sjellë kështu një vepër e cila me titullin e saj “Hotline” të parapërgatiste për të parë diçka erotike, por që në fakt fundi rezervon tjetër surprizë.
Pjesa e vënë në skenë dhe e realizuar me shumë mjeshtri nga aktorja dhe nga dy regjizoret e reja, u prit shumë mirë dhe mbrëmë u shfaq edhe në një nga kanalet e Digitalb. E pyetur për këtë risi në karrierën e saj, Elvana na thotë: “Është e vërtetë që në fillim regjizura nuk ishte në planet e mia, por mbas vënies në skenë të kësaj pjese, më ka lindur dëshira e madhe që të vazhdoj në këtë fushë. Dhe në shtator kam menduar të vë në skenë një tjetër pjesë ku dëshiroj të luaj edhe vetë. Nuk e dija se regjizura do të intrigonte kaq shumë. Duke qenë e lidhur fort mbas muzikën, as nuk e imagjinoja se tek unë mund të kishte vend për një tjetër dashuri profesionale” përfundon ajo. Ndërkohë, përsa i përket planeve në muzikë, këngëtarja është duke përgatitur dy këngë të reja të realizuara nga Flori Mumajesi, si dhe dy klipe të reja të cilat janë në fazat përfundimtare.
PanoramaPlus
als_Latn als_Latn vec_Latn